**COMUNICAT DE PRESĂ**

28 noiembrie 2023

**Îmbunătățirea infrastructurii și capacității de intervenție a serviciilor de urgență, în atenția autorităților din regiunea de frontieră româno-sârbă**

Adrian-Ioan Veștea, ministrul dezvoltării, lucrărilor publice și administrației a semnat astăzi contractul de finanțare pentru proiectul de infrastructură mare dedicat îmbunătățirii infrastructurii și capacității de intervenție a serviciilor de urgență în regiunea de frontieră româno-sârbă, finanțat prin Programul Interreg IPA România - Serbia 2021-2027.

Proiectul cu o valoare de 9,5 milioane Euro este implementat în parteneriat de către Inspectoratul General pentru Situații de Urgență al României, Ministerul de Interne din Serbia și Inspectoratul Teritorial pentru Situații de Urgentă Timiș și își propune să îmbunătățească sistemele și infrastructura de protecție civilă și să doteze cu echipamente specifice structurile implicate în gestionarea riscurilor și dezastrelor.

De asemenea, vor fi derulate și campanii conștientizare și de informare în domeniul mediului și pregătirii pentru situații de urgență, inclusiv pentru copii și tineri, precum și programe de formare pentru personalul specializat în domeniu.

Astfel, prin proiect se vor asigura investițiile necesare pentru promovarea adaptării la schimbările climatice și prevenirea dezastrelor, precum și îmbunătățirea rezilienței regiunii de frontieră româno - sârbe în fața acestor riscuri.

\* \* \*

Programul Interreg IPA România-Serbia 2021-2027 are un buget de 74,5 milioane de euro și finanțează 3 tipuri de proiecte: proiecte de importanță strategică, proiecte de infrastructură mare, precum și proiecte selectate în cadrul apelurilor competitive, privind protecția mediului și adaptarea la schimbările climatice, sănătate și educație, turism și cultură, managementul frontierei, ce urmează a fi implementate în aria programului (Timiș, Caraș - Severin și Mehedinți din România și 6 districte din Republica Serbia: Severnobanatski, Srednjobanatski, Južnobanatski, Braničevski, Borski, Podunavski), iar în perioada următoare se va continua procesul de contractare a proiectelor selectate.